b'\n_START_ARTICLE_\nJosip Kri\xc5\xbeaj (pilot)\n_START_SECTION_\nMladost in \xc5\xa1olska leta\n_START_PARAGRAPH_\nKri\xc5\xbeaj se je rodil v Koprivi na Krasu. Najprej se je \xc5\xa1olal v salezijanski \xc5\xa1oli v Ljubljani, kasneje pa je zaradi propada doma\xc4\x8de trgovine v Koprivi na Krasu prekinil \xc5\xa1olanje in se vrnil domov. Delal v trgovini na Op\xc4\x8dinah, kasneje pri svojem stricu v Ajdov\xc5\xa1\xc4\x8dini. \xc5\xbde v mladih letih je izkazoval veselje do letenja.\n_START_SECTION_\nVoja\xc5\xa1ka kariera v Italiji\n_START_PARAGRAPH_\nJeseni leta 1929 je italijansko letalstvo razpisalo nate\xc4\x8daj za pilote in nanj se je prijavil tudi Kri\xc5\xbeaj. Po uspe\xc5\xa1nem zaklju\xc4\x8dku \xc5\xa1olanja v Capui pri Neaplju je 11.marca 1930 kot 139 od 339 kadetov polo\xc5\xbeil izpit za pilota in dobil \xc4\x8din pod\xc4\x8dastnika, nato pa si v civilni \xc5\xa1oli tovarne Breda pridobil pilotsko diplomo. Slu\xc5\xbeil je med drugim tudi v eskadrilji, ki ji je poveljeval kasneje slavni letalec, mar\xc5\xa1al in kasnej\xc5\xa1i fa\xc5\xa1isti\xc4\x8dni letalski minister Italo Balbo. Skupaj z njim je nastopal na mitingih, ki jih je Balbo prirejal v znak razkazovanja mo\xc4\x8di italijanskega letalstva svetu. Vendar pa se je medtem v Italiji okrepil fa\xc5\xa1izem in z njim je postalo voja\xc5\xa1ko okolje za Slovenca vse bolj neprijazno. Navkljub odli\xc4\x8dnim ocenam njegovih sposobnosti letenja (za Kri\xc5\xbeaja je neki njegov poveljnik zapisal, da ni samo izjemen pilot, pa\xc4\x8d pa tudi zanesljiv in discipliniran vojak) je bila njegova pro\xc5\xa1nja za profesionalnega voja\xc5\xa1kega pilota zavrnjena. Vse kar so mu bili Italijani pripravljeni ponuditi je bila uvrstitev v rezervno letalstvo, kar pa ni zado\xc5\xa1\xc4\x8dalo za apetite mladega, letenja \xc5\xbeeljnega Kri\xc5\xbeaja. Posledi\xc4\x8dno se je tako krepilo njegovo protifa\xc5\xa1isti\xc4\x8dno razmi\xc5\xa1ljanje in za\xc4\x8del je iskati mo\xc5\xbenosti za prebeg v Jugoslavijo.\n_START_SECTION_\nLetalska odlikovanja v Italiji\n_START_PARAGRAPH_\nLeto \xc5\xa1olanja 1930 je minevalo, bli\xc5\xbeali so se voja\xc5\xa1ki manevri. Piloti gojenci so postali vznemirjeni in so nestrpno pri\xc4\x8dakovali izbiro najbolj\xc5\xa1ih za manevre, ki so se jih vedno udele\xc5\xbeili visoki voja\xc5\xa1ki krogi. Poveljnik \xc5\xa1ole v Capui je izbral skupino gojencev, za svojega levega spremljevalca je dolo\xc4\x8dil Kri\xc5\xbeaja. Skupina je ve\xc4\x8dkrat vzletela in izvedla nekaj akrobacij. V enem od poletov je bila situacija za Kri\xc5\xbeaja kot levega spremljevalca zelo neugodna, saj je moral leteti nizko nad hangarjem, kar mu je tudi z rahlim manevrom lepo uspelo in takoj se je ponovno uspe\xc5\xa1no vklju\xc4\x8dil v formacijo letal. To je pri vseh prisotnih spro\xc5\xbeilo odobravanje prisebnosti in dobrega manevriranja pilota-gojenca. Ob tej prilo\xc5\xbenosti je dobil tudi medaljo za udele\xc5\xbebo na vojnih manevrih. V okviru vaj je sodeloval tudi na drugih mitingih, medaljo za sodelovanje na mitingu aerokluba  "Emilio Pensuti" je dobil v Milanu leta 1931. Ti dve medalji sta danes shranjeni v Vojnem muzeju Logatec.\n_START_SECTION_\nJugoslavija, prvi\xc4\x8d\n_START_PARAGRAPH_\nPrilo\xc5\xbenost za prebeg je Kri\xc5\xbeaj izkoristil 25. junija 1932, ko je opravljal redne voja\xc5\xa1ke vaje, predpisane za rezervne pilote, na letali\xc5\xa1\xc4\x8du Campoformido pri Vidmu. Kri\xc5\xbeaj je namesto, da bi pristal na videmskem letali\xc5\xa1\xc4\x8du, preletel dr\xc5\xbeavno mejo in v svojem Fiatu AS1 letel vse do Ljubljane. Nekaj \xc4\x8dasa je kro\xc5\xbeil nad mestom, nato pa je prepoznal letali\xc5\xa1\xc4\x8de Polje in varno pristal. Po pristanku je takoj zaprosil za politi\xc4\x8dni azil. Jugoslovanske oblasti so ga zaprle in zasli\xc5\xa1evale ter ga po nekaj mesecih konfinirale v najprej v Loznico, nato pa v Bjeljino v vzhodni Bosni. Medtem so mu v Italiji v odsotnosti sodili zaradi kraje letala in nezakonitega pre\xc4\x8dkanja meje, obsojen je bil na 16 mesecev zapora. _NEWLINE_Sprva je \xc5\xbeivljenje v Jugoslaviji pomenilo zanj razo\xc4\x8daranje, namesto redne slu\xc5\xbebe se je moral pre\xc5\xbeivljati s prilo\xc5\xbenostnimi deli. Reven kot mi\xc5\xa1 se je nekaj \xc4\x8dasa celo hranil v menzi bjeljinske bolni\xc5\xa1nice. Po dveh letih se je vrnil v Ljubljano k sestri Stanislavi. Istega leta so mu podelili jugoslovansko dr\xc5\xbeavljanstvo in ga sprejeli v letalstvo, poslali so ga med izvidnike v Zemunu, priznali pa so mu tudi \xc4\x8din narednika.\n_START_SECTION_\n\xc5\xa0panska dr\xc5\xbeavljanska vojna\n_START_PARAGRAPH_\nLeta 1936 se je pri\xc4\x8dela \xc5\xa1panska dr\xc5\xbeavljanska vojna in Kri\xc5\xbeaj se je prijavil v mednarodne brigade. Sam je \xc5\xbee predtem postal \xc4\x8dlan organizacije TIGR in je bil eden od mnogih Slovencev, ki so bili pripravljeni bojevati se na strani \xc5\xa1panskih republikancev. Avgusta 1936 je bil \xc5\xbee v \xc5\xa0paniji, kjer so ga uvrstili v mednarodno eskadriljo Espana pri Madridu, kjer je kmalu do\xc4\x8dakal prve boje. Letel je v prek sto bojnih misijah, v dveh od njih pa so ga sestrelili. Prvi\xc4\x8d je bil sestreljen 11. septembra in je z zadetim letalom Neuport 52 pristal na nekem travniku pri Talaveri. Sestrelil ga je italijanski as narednik Magistrini. Tudi pri drugi sestrelitvi 15. oktobra naj bi po nekaterih navedbah sodeloval Magistrini, vendar v njegovem letalskem dnevniku te sestrelitve ni zapisane. Je pa zapisana pri \xc5\xa1panskem letalskem asu Jose Garcia Morato nad letalom Leoire 46. Verjetno gre za pomoto pri identifikaciji letala, ker je teh letal v \xc5\xa0paniji sodelovalo zelo malo. Vsega skupaj tri letala in nobeno od njih ni bilo 15. oktobra  sestreljeno. Usodnega 15. oktobra je Kri\xc5\xbeaj letel kot za\xc5\xa1\xc4\x8dita republikanskih bombnikov Potez 530. Z vi\xc5\xa1ine 3000 m so ga napadli trije italijanski lovci CR32 (Caccia Rosatelli CR32-Lovec Rosatelli CR32) Po prvem napadu sta ga zapustila oba njegova spremljevalca in sam se je moral boriti proti vsem trem nasprotnikom. Boj je trajal 15 minut in se kon\xc4\x8dal z zmago Garcia Morata nad Kri\xc5\xbeajevim lovcem Dewoitine D.371. Kri\xc5\xbeaju se je ranjenemu sicer uspelo re\xc5\xa1iti iz gore\xc4\x8dega letala, vendar je pristal v rokah sovra\xc5\xbenika in postal vojni ujetnik. V boju je izgubil dva prsta na nogi in pri odpiranju padala si je zlomil tri rebra. Med vo\xc5\xbenjo na zasli\xc5\xa1anje in v bolni\xc5\xa1nico ga je posnel neki snemalec ameri\xc5\xa1ke dru\xc5\xbebe Paramount Pictures in v objavljenem filmu, ki so ga kasneje prikazovali po svetu in tudi doma v Sloveniji, so znanci prepoznali Kri\xc5\xbeaja in o tem obvestili njegovo sestro Marijo. Kri\xc5\xbeaj je iz bolni\xc5\xa1nice uspel poslati pismo svoji sestri Mariji Fajgel v Ajdov\xc5\xa1\xc4\x8dino, v njem pa napisal, naj prepis pisma po\xc5\xa1ljejo sestri Stanki na Ptuj. V njem je zapisal, naj obvestijo poveljstvo eskadrilje Espana, da je bil sestreljen in da je \xc5\xbeiv. Sestra Stanka je ukrepala in v Parizu uspela, da so ga uvrstili na seznam za izmenjavo ujetnikov, kar se je obrestovalo po sedmih mesecih, ko so njega in \xc5\xa1e dva ruska pilota zamenjali za tri italijanske pilote._NEWLINE_Kri\xc5\xbeaj se je kmalu vrnil nazaj v \xc5\xa0panijo, kjer je letel tudi z letalom Dewoitine D.371 ter so mu ruski in\xc5\xa1truktorji zaupali vodenje ene od eskadrilj v zvezi z nalogami pri obrambi vzhodne \xc5\xa1panske obale. Kot poveljnik naj bi se zelo izkazal. Njegov pilot Luis Angosto Ortiz se ga je spominjal kot svojega poveljnika takole: \xc2\xbbBil je pogumen hladen in racionalen. Kljub njegovi strogosti smo ga zelo spo\xc5\xa1tovali.\xc2\xab\n_START_SECTION_\nJugoslavija, drugi\xc4\x8d\n_START_PARAGRAPH_\nAprila 1938 se je vrnil v Jugoslavijo in se najprej zaposlil kot tajnik aerokluba v Somboru, kjer se je tudi usposobil v letenju s jadralnim letalom. Kot in\xc5\xa1truktor letenja je pou\xc4\x8deval na predvoja\xc5\xa1ki pilotski \xc5\xa1oli v Smederevski Palanki, kjer je leta 1939 iz\xc5\xa1olal tamkaj\xc5\xa1nji prvi razred gojencev jugoslovanskega vojnega letalstva. Med u\xc4\x8denci se je spoznal tudi z bodo\xc4\x8do \xc5\xbeeno Jeleno Stefanovi\xc4\x87, s katero se je naslednje leto poro\xc4\x8dil. Njuna poroka aprila 1940 je bila prva zakonska zveza dveh letalcev v Kraljevini Jugoslaviji. _NEWLINE_Ob napadu na Jugoslavijo 6.aprila 1941 je bil mobiliziran in poslan na letali\xc5\xa1\xc4\x8de pri Sarajevu, kjer pa zaradi vsesplo\xc5\xa1nega kaosa in nesposobnosti sploh ni bilo letal. Padel je v nem\xc5\xa1ko ujetni\xc5\xa1tvo in bil poslan v ujetni\xc5\xa1ko tabori\xc5\xa1\xc4\x8de, od koder mu je uspelo pobegniti in se vrniti v poru\xc5\xa1eni Beograd k \xc5\xbeeni Jeleni. Po zasedbi de\xc5\xbeele se je skupaj z \xc5\xbeeno umaknil na pode\xc5\xbeelje.\n_START_SECTION_\nDruga svetovna vojna\n_START_PARAGRAPH_\nJanuarja 1945 se je Kri\xc5\xbeaj  pridru\xc5\xbeil NOVJ. V Zemunu je decembra 1944 postal in\xc5\xa1truktor letenja in poveljnik tretje eskadrilje 11. lovske divizije. Do konca 2. svetovne vojne se je udele\xc5\xbeeval bojev na sremski fronti, za kar so ga avgusta 1945 odlikovali s redom hrabrosti in medaljo za hrabrost ter povi\xc5\xa1ali v \xc4\x8din podporo\xc4\x8dnika.\n_START_SECTION_\nJugoslovansko vojno letalstvo\n_START_PARAGRAPH_\nPo koncu vojne je njegova enota operativno delovala na letali\xc5\xa1\xc4\x8du Velika Gorica pri Zagrebu, od koder je 9 junija 1945 z letalom  DH 82 Tiger Moth poletel proti Ajdov\xc5\xa1\xc4\x8dini. Po pristanku na ajdovskem letali\xc5\xa1\xc4\x8du so ga navdu\xc5\xa1eno pozdravili doma\xc4\x8dini in partizanske oblasti so priredile partizanski piknik. Kri\xc5\xbeaj je stal v letalski kabini in klical: \xc2\xbb\xc4\x8caven tu sem!\xc2\xab\xc2\xa0 _NEWLINE_Maja 1947 je bila Kri\xc5\xbeajeva skupina preme\xc5\xa1\xc4\x8dena v Ljubljano. Lovci so vzletali z letali\xc5\xa1\xc4\x8da Polje in iz letali\xc5\xa1\xc4\x8da Pula. Kri\xc5\xbeaj je takrat \xc5\xbee imel \xc4\x8din kapetana, bil je pomo\xc4\x8dnik komandanta divizije za letenje, ter odgovoren za operativo.\n_START_SECTION_\nPolet v smrt\n_START_PARAGRAPH_\nDne 8. oktobra 1948 je bil poslan na izvidni\xc5\xa1ki polet, ker so se na obmo\xc4\x8dju Karlovca pripravljale voja\xc5\xa1ke vaje vojske FRJ. Ker je bilo vreme zelo neugodno za letenje, sprva Kri\xc5\xbeaj ni bil pripravljen vzleteti, vendar je po ukazu poveljnika divizije le poletel, z napol pripravljenim letalom Jak-3. Letalo naj bi tisti dan \xc5\xbee letelo in ni imelo dovolj goriva za polet. Sicer je bil na letali\xc5\xa1\xc4\x8du na obisku tudi visoki general, ki je za vsako ceno vztrajal pri svoji odlo\xc4\x8ditvi o Kri\xc5\xbeajevem poletu, saj je bil Kri\xc5\xbeaj zelo izku\xc5\xa1en pilot in je imel ve\xc4\x8d naleta  kot vsa njegova eskadrilja skupaj. Ko je Kri\xc5\xbeaj vzletel, se je nebo nad Ljubljano stemnilo in zelo poobla\xc4\x8dilo. Kri\xc5\xbeaj je nekaj \xc4\x8dasa kro\xc5\xbeil nad letali\xc5\xa1\xc4\x8dem, vendar se je kot izku\xc5\xa1en pilot usmeril proti Primorski. Verjetno je bil navajen letenja proti Pulju in se je zato usmeril tja. Letalo je na poti strmoglavilo na ju\xc5\xbeno pobo\xc4\x8dje Sne\xc5\xbenika._NEWLINE_Po nekaterih izjavah je letalu zmanjkalo goriva (Jaki so v tistem \xc4\x8dasu lahko leteli samo dobro uro), po drugih pa naj bi bil namenoma poslan v tako imenovano "\xc4\x8dastno smrt"._NEWLINE_Po izginotju letala so iz letali\xc5\xa1\xc4\x8da Polje organizirali iskalno akcijo in so po treh dneh le na\xc5\xa1li razbitine letala. _NEWLINE_Kri\xc5\xbeaja so z vsemi voja\xc5\xa1kimi \xc4\x8dastmi pokopali na pokopali\xc5\xa1\xc4\x8du \xc5\xbdale v Ljubljani. Njegov \xc4\x8dastni vod so sestavljali njegovi najbolj\xc5\xa1i piloti._NEWLINE_Danes se po pilotu imenuje aeroklub v Ajdov\xc5\xa1\xc4\x8dini, njegov spomenik stoji tudi na aerodromu Portoro\xc5\xbe.\n_START_SECTION_\nTipi letal, ki jih je pilotiral Kri\xc5\xbeaj\n_START_PARAGRAPH_\n- Fiat CR1_NEWLINE_- Fiat AS1_NEWLINE_- Fiat CR20_NEWLINE_- Fiat CR32_NEWLINE_- Breda Ba15_NEWLINE_- Breda Ba19_NEWLINE_- Neuport 52_NEWLINE_- Dewoitine D.371_NEWLINE_- Dewoitine D.372_NEWLINE_- Potez 540_NEWLINE_- Potez 25_NEWLINE_- Breguet XIX_NEWLINE_- De Havilland DH 82A_NEWLINE_- Jak-1b_NEWLINE_- Jak-7b_NEWLINE_- Jak-3_NEWLINE_- Ilju\xc5\xa1in Il-2 \xc5\xa0turmovik_NEWLINE_- Polikarpov Po-2_NEWLINE_- Polikarpov I-15_NEWLINE_- Polikarpov UT-1_NEWLINE_- Fizir FN'